C 421/36
HR
Službeni list Europske unije
4.11.2022.
PRILOG 1.
Sinergije s misijama EU-a
Misija EU-a „Prilagodba klimatskim promjenama” Cilj je misije „Prilagodba klimatskim promjenama” podržati najmanje 150 europskih regija, lokalnih tijela i zajednica u postizanju klimatske otpornosti do 2030.
Njome će se pružiti opća potpora regijama, lokalnim tijelima i zajednicama kako bi lakše razumjeli klimatske rizike i prilike, bolje se za njih pripremili i njima upravljali, ubrzali svoju preobrazbu kako bi bili otporni na klimatske promjene i proveli najmanje 75 opsežnih demonstracija prilagodbe klimi na terenu.
Države članice, regije i lokalna tijela ključni su čimbenici promjena te će stoga njihovo sudjelovanje biti osnova za provedbu te misije.
Države članice, regije i lokalna tijela ujedno mogu uvesti nove tehnologije, eksperimentirati s inovativnim rješenjima za lokalne potrebe i pomoći različitim dionicima u postizanju otpornosti na klimatske promjene.
Ciljevi misije u skladu su s ciljevima politike EFRR-a (1) da se promicanjem inovativne i pametne gospodarske preobrazbe i regionalne povezivosti u području IKT-a postigne konkurentnija i pametnija Europa.
Misija ujedno doprinosi cilju politike da se postigne zelenija, otporna Europa s niskom razinom emisija ugljika koja prelazi na gospodarstvo s nultom neto stopom emisija ugljika promicanjem prelaska na čistu i pravednu energiju, zelenih i plavih ulaganja, kružnog gospodarstva, prilagodbe klimatskim promjenama i ublažavanja klimatskih promjena, upravljanja rizikom i njegova sprečavanja te održive gradske mobilnosti.
Financiranje u okviru tih prioriteta moglo bi se, primjerice, mobilizirati za unaprjeđenje rješenja za prilagodbu klimi s pomoću sinergija s financiranjem mobiliziranim u okviru programa Obzor Europa.
Kako bi mogli mobilizirati sredstva i razviti aktivnosti na svojim područjima radi postizanja svojih ciljeva u vezi s klimatskim prilagodbama, regije i lokalna tijela ujedno mogu potpisati Povelju misije kako bi izrazili spremnost na suradnju i koordinaciju s drugim potpisnicima.
Regije i lokalna tijela primat će potporu u okviru platforme za provedbu misije, na kojoj će, na primjer, imati pristup znanju i tehničkoj pomoći.
Financiranje će biti dostupno u okviru programa rada programa Obzor Europa za projekte u području istraživanja i inovacija usmjerene na klimatsku prilagodbu koji bi se mogli provesti iskorištavanjem potencijalnih sinergija s EFRR-om.
Misija EU-a „Rak” Cilj je misije „Rak”, zajedno s Europskim planom za borbu protiv raka, da se prevencijom i liječenjem poboljšaju životi više od tri milijuna ljudi do 2030. te da se osobama oboljelima o raka i njihovim obiteljima omogući dulji i bolji život.
Taj je opći cilj u skladu s ciljem politike EFRR-a da se postigne Europa koja je u većoj mjeri socijalna i uključiva.
Predviđeno je stvaranje digitalnih infrastruktura za podupiranje istraživanja i inovacija u području kontrole raka.
Na platformi UNCAN.eu prikupljat će se podaci različitih vrsta i iz različitih izvora.
Virtualni europski digitalni centar za pacijente oboljele od raka omogućit će oboljelima od raka i preživjelima da pohrane svoje zdravstvene podatke i primaju informacije.
Poduprijet će se sveobuhvatne infrastrukture za borbu protiv raka kako bi se otklonile nejednakosti u pristupu visokokvalitetnoj skrbi za rak, npr. jačanjem istraživačkih kapaciteta i stvaranjem mreže u državama članicama i regijama.
Države članice, regije i lokalna tijela najodgovorniji su za organizaciju svojih zdravstvenih sustava i stoga je njihovo sudjelovanje ključno u provedbi predviđenih aktivnosti.
Na primjer, poboljšanje pristupa ranom pregledu ili inovativnim liječenjima raka zahtijevat će velika ulaganja u infrastrukturu, opremu, digitalizaciju, zdravstvenu radnu snagu i nove modele skrbi, uključujući telemedicinska rješenja za dopiranje do pacijenata u ruralnim i udaljenim područjima.
EFRR ima važnu ulogu u poboljšanju kontrole raka.
Mnoge regije imaju strategije pametne specijalizacije u području zdravlja, među ostalim u području borbe protiv raka.
Postojeći projekti imaju ogroman potencijal za pružanje doprinosa ciljevima misije.
Regije će se poticati na usklađivanje s prioritetima EU-a i daljnja ulaganja u istraživanje i inovacije usmjeravanjem prioriteta pametne specijalizacije prema inovacijama u području borbe protiv raka.
Isto tako, jačanjem prekogranične, transnacionalne i međuregionalne suradnje u okviru programa Interreg mogu se podupirati pacijenti oboljeli od raka koji traže zdravstvenu skrb u drugoj zemlji.
(1) Uredba (EU) 2021/1058 Europskog parlamenta i Vijeća od 24. lipnja 2021.
o Europskom fondu za regionalni razvoj i Kohezijskom fondu, članak 3.